Palestinos valstybė
Palestina (arab. فلسطين‎ = Filasṭīn), oficialiai Palestinos valstybė (arab. دولة فلسطين‎ = Dawlat Filasṭīn) – iš dalies pripažinta valstybė Artimuosiuose Rytuose, Palestinos regione. Sudaro dvi viena nuo kitos atskirtos teritorijos: Gazos Ruožas ir Vakarų Krantas. Palestina šiaurėje, vakaruose ir pietuose ribojasi su Izraeliu, rytuose – su Jordanija, pietvakariuose – su Egiptu. Palestinos valstybę 1988 m. lapkričio 15 d. paskelbė Palestinos išsivadavimo organizacija (PIO), o 2012 m. ją iš dalies pripažino Jungtinės Tautos. Paskelbtoji šalies sostinė yra Jeruzalė, faktinė – Ramala. 1947 m., pasibaigus Antrajam pasauliniam karui, Jungtinių Tautų Generalinė Asamblėja pritarė Palestinos mandato padalijimo planui, numatančiam įkurti žydų ir arabų valstybes, o Jeruzalei suteikti tarptautinį statusą. Žydai planui pritarė, o arabai prieštaravo. Netrukus Palestinoje kilo pilietinis karas ir planas nebuvo įgyvendintas. 1948 m. gegužės 14 d. įkurta Izraelio valstybė, o jau kitą dieną kaimyninės arabų šalys įsiveržė į Palestiną, sukeldamos Pirmąjį arabų–Izraelio karą. 1948 m. rugsėjo 22 d. Arabų lyga įsteigė visos Palestinos vyriausybę, kuri valdytų Palestinos protektoratą Egipto okupuotame Gazos Ruože. Netrukus ją pripažino visos Arabų lygos narės, išskyrus Transjordaniją, kuri okupavo ir vėliau aneksavo Vakarų Krantą (su Rytų Jeruzale). Palestiną yra pripažinusios 145 iš 193 Jungtinių Tautų narių. Nors visos Palestinos vyriausybė turėjo apimti visą mandatinės Palestinos teritoriją, ji veikė tik Gazos Ruože. Per 1967 m. Šešių dienų karą Izraelis iš Egipto perėmė Gazos Ruožą ir Sinajaus pusiasalį, iš Jordanijos – Vakarų Krantą ir Rytų Jeruzalę, iš Sirijos – Golano aukštumas. 1988 m. lapkričio 15 d. Alžyre tuometis Palestinos išsivadavimo organizacijos vadovas Jesiras Arafatas paskelbė Palestinos valstybės įkūrimą. 1994 m., praėjus metams po Oslo susitarimų pasirašymo, įkurta Palestinos autonomija, kuriai perduota dalies Vakarų Kranto (A ir B sritys) ir Gazos Ruožo kontrolė. 2006 m. „Hamas“ laimėjus parlamento rinkimus, tarp jos ir „Fatah“ kilo konfliktas. 2007 m. „Hamas“ perėmė valdžią Gazos Ruože. 2023 m. Palestinos valstybėje gyveno 5,48 mln. gyventojų. Nors Palestina laiko Jeruzalę savo sostine, visą miestą kontroliuoja Izraelis. Nei Izraelio, nei Palestinos pretenzijos į miestą nėra pripažįstamos tarptautinės bendruomenės. Palestina yra Arabų lygos, Islamo bendradarbiavimo organizacijos, G77, Tarptautinio olimpinio komiteto, UNESCO, UNCTAD ir Tarptautinio Baudžiamojo Teismo narė. 2012 m., praėjus metams po nesėkmingo bandymo suteikti Palestinai valstybės narės statusą, JT Generalinė Asamblėja suteikė Palestinai valstybės stebėtojos statusą.